شیخ‌الاسلام مولانا عبدالحمید، ماں زاهدان ءِ نمازجمعه ءِ دیوان ءَ (3 شهریور 1402) گۆں اشاره به ملک ءُ استمان ءِ سکێن جاور ءَ هاس ماں رۆزیگی پڑاں، شه بیت‌المال ءِ زرانی هرچ کنگ ءَ په مذهبی دیوان ءُ دگه ملکاں سک انتقاد کرت ءُ گوشت ئِے هچ حکومت ءُ سرکارے، هاس آ زمان ءَ که جندے استمان ئِے گۆں مشکلاں آماچ انت، نه توانت بیت‌المال ءِ زرانَ دگه جاهاں هرچ کنت.
🔹ملک ءِ هنتکاناں استمان ءِ انت ءُ بائد انت په استمان ءِ جند ءَ هرچ بےانت
په سنی‌آنلاین ءِ سرهال ءَ شیخ‌الاسلام مولانا عبدالحمید گوشت: ایران ءِ درێن استمان اے رۆچاں گۆں بازێں سکی ءُ سۆریاں آماچ انت. زر ءِ بےارزشتی ءَ آوانی کٹءُکار ءُ همےرنگ دێرێن ڈکالاں آوانی کشارانَ بێران کرتگ.
واجه ءَ گوشت: یکے شه کارمستراں گوشت ات که اے رۆچاں ملک ءِ گپچل بےزهگی انت که ایرانیاں کم زهگ کار انت. پراستی که عقل جوانێن چیزے انت که الله پاک ءَ انسان ءَ را داتگ. اگه ایرانیاں زهگ بیار انت گڑا آوانَ چے دےانت؟ شما اول آوانی کیتوئانَ شه زر ءَ پر کن ات ءُ کارے کن ات که زر ءُ مڈی ءِ واهند بےانت گڑا گلگ کن ات که پچے زهگ نیار انت. مرۆچی مردماں په وتی جندے لاپ ءِ سێر کنگ ءَ منتگ انت. وڑوڑێن پاٹیاں اێراد گر انت، کارنشت ءُ وانێنۆک ءُ پوریاگر ءُ کارمنداں کوکار کن انت که پرزۆنگ اش هۆرک انت. بازێنےانت که په دپ ءَ هچیَ نه گوش انت بلێن دل اش کوکار کنت.
واجه ءَ سک سۆگه کرت که ماں نونێن جاور ءَ کارمستراں بائد وتی استمان ءِ پکر ءَ بےانت. ملک هرچی دار ایت همے استمان ءِ انت که بیت‌المال ءِ واهند انت. ملک هرچی هنتکان ءُ ابرمی مڈی دار ایت همے استمان ءِ انت نه حاکم ءُ سرکارے. حاکم ءُ سرکار امانتدار انت که مردماں آوانَ وتی امانتدار کرتگ. هچ یکے شه دنیا ءِ حکومتاں نه توانت ملک ءِ هنتکان ءُ بیت‌المال ءِ زرانَ دگه جایے هرچ کنت.
🔹زاناں انصاف انت که ماں نونێن جاور ءَ هزاراں ملیارد شه بیت‌المال ءِ زراں په یک مذهبی مراسمے هرچ بیت؟!
زاهدان ءِ آدێنگ ءِ امام ءَ ٹکاٹک گوشت: وهدے ما لهتێں کچءُکساسانَ گند اێں بهمانگ به اێں که په لهتے مذهبی دیواناں که واجه رسول الله ءُ مهتر علی ءُ حسن ءُ حسین ءُ بانُک زهرا ءُ خدیجه ءِ زمانگ ءَ نه بوتگ انت ملیاردها هرچ کن انت. راه ءِ وزیر ءَ گوشتگ ات که په دێم ءِ مذهبی مراسم ءَ سه هزار ملیارد هرچ بیت. دارو ءُ آپ ءُ نانے که اۆد ءَ هرچ بیت حد ءُ کساس نه دار ایت. ماں ملکے که آیی جندے استمان په دارو ءَ گۆں مشکلاں آماچ انت انصاف انت که هزاراں ملیارد په یک مذهبی مراسمے هرچ بیت؟ راست انت که ایران ءِ استمان شه دنیا ءِ جوانێن استمانان انت، بلێن چراگے که په گس ءَ روا انت په مسیت ءَ حرام انت.
🔹شمے پکر ءُ هوش بس ایران ءِ استمان بیت
زاهدان ءِ آدێنگ ءِ امام ءَ کامستران گوشت: ماں نونێن جاور ءَ شما دگه ملکانی سکی ءُ مسائلانی باروا معذور ات، وتی پکر ءُ هوش ءَ بس گۆں وتی جندے استمان ءَ کن ات. البت تهنا مذهبی مسائلانَ دلگۆش مه کن ات، مذهبی مسائلانی دلگۆش کنگ ءُ مذهبی حکومت همێش انت که ما آیرا آزمود کرتگ ءُ بےپۆک بوتگ. یک کارمسترے گوشتگ ات که همے مذهبی مردماں ما را بس انت، بلێن همے مذهبیاں هم جن ءُ زهگ دار انت که بائد لاپ اش سێر بیت. درێگے شه هما اول ءَ ملک ءُ مذهبے پکر ءَ بوتێن ات. ما گوش اێں شما په مذهب ءَ هرچ مه کن ات، بلکه په استمان ءَ هرچ کن ات. اے انصاف نه انت که په درے ملکاں هرچ کن ات، بلێن شمے جندے استمان گشنگ بیت.
🔹گوستگێن زهرشانیانی کشگ بوتگێن مردمانی لۆگمانانی بندیگ کنگ باز دردآور انت
شیخ‌الاسلام مولانا عبدالحمید ءَ ماں دگه بهرے شه وتی هبراں گوشت: بژنی ئێں چیز که مردم ءَ رنج دنت مردمانی دزگر کنگ ءُ هاس هما مردمانی دزگر کنگ که شه آوانی لۆگمان ءَ یکے ماں گوستگێن زهرشانیاں کشگ بوتگ. لهتے شه اے لۆگمانانی مردمانَ دزگر کن انت تاں آوان «سالرۆچ» ءِ دیوان برجم مه کن انت. اے لۆگمانانی دل وت رێش انت بائد انت گۆں آوان محبت بیت، نه که دزگر بےانت. اے چیز پراستی دردآور انت.
🔹 «لس مردمانی لۆٹ» مولانا نقشبندی ءُ آدگه پاگواجه ءُ سیاسی بندیگان آزات کنگ انت
زاهدان ءِ آدێنگ ءِ امام ءَ وتی گڑتی ءَ شه پاگواجهانی بندیگ کنگ ءَ درشان کرت ءُ گوشت ئِے: پاگواجهانی بندیگ کنگ که دوارگ بنگێج بوتگ دلگران کنۆکێن بن‌گپے. دێر انت که مولانا عبدالمجید بندیگ انت. ماموستا محمد خضرنژاد که میانه رو ئێں پاگواجه ئے انت ءُ بازێنے شه مولوی ءُ ماموستائاں بندیگ انت. مولانا فتحی‌محمد نقشبندی که شه ڈیه ءِ نام‌پرشت ءُ جوانێن پاگواجهاں انت ءُ مدام په براسی ءُ یکویی ءَ جهد کرتگ، آیی بندیگ کنگ په ڈیه ءَ بدێن اثر دار ایت ءُ مردمانی دلگران کرتگ.
واجه ءَ ٹکاٹک گوشت: مئے باور ءَ «ترانکاری» گهترێن راه انت. اگه یک پاگواجه ئے گپے جتگ ءُ اێرادے گپتگ ئِے، گڑا گۆں آیی گندءُنند بیت. من مدام گوشتگ که اگه من چپێن گپے جتگ گڑا من ءَ گوشگ بیت، بلێن شه هبر ءَ دێمداری مه بیت. البت ما هم ترۆندێن گپ نه جن اێں. بلکه بازێن چیزےانت که آوانَ نادلگۆشَ کن اێں تاں کسے دلگران مه بیت.